CELEX: 32020D2058
Language: el
Date: 2020-12-07 00:00:00
Title: Απόφαση (ΕΕ) 2020/2058 του Συμβουλίου της 7ης Δεκεμβρίου 2020 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Μεικτής Επιτροπής που έχει συσταθεί με τη συμφωνία για τον Ευρωπαϊκό Οικονομικό Χώρο, όσον αφορά την τροποποίηση του πρωτοκόλλου 4 (για τους κανόνες καταγωγής) της εν λόγω συμφωνίας

15.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 424/19
               
            
         ΑΠΟΦΑΣΗ (ΕΕ) 2020/2058 ΤΟΥ ΣΥΜΒΟΥΛΙΟΥ
         της 7ης Δεκεμβρίου 2020
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Μεικτής Επιτροπής που έχει συσταθεί με τη συμφωνία για τον Ευρωπαϊκό Οικονομικό Χώρο, όσον αφορά την τροποποίηση του πρωτοκόλλου 4 (για τους κανόνες καταγωγής) της εν λόγω συμφωνίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η συμφωνία για τον Ευρωπαϊκό Οικονομικό Χώρο («η συμφωνία για τον ΕΟΧ») συνήφθη από την Ένωση με την απόφαση 94/1/ΕΚΑΧ, ΕΚ του Συμβουλίου και της Επιτροπής (1), και τέθηκε σε ισχύ την 1η Ιανουαρίου 1994.
                  
               
                     (2)
                  
                  
                     Το πρωτόκολλο 4 της συμφωνίας για τον ΕΟΧ καθορίζει τους κανόνες καταγωγής. Δυνάμει του άρθρου 98 της συμφωνίας για τον ΕΟΧ, η Μεικτή Επιτροπή του ΕΟΧ, η οποία συγκροτήθηκε σύμφωνα με το άρθρο 92 της συμφωνίας για τον ΕΟΧ («η Μεικτή Επιτροπή»), μπορεί να αποφασίσει να τροποποιήσει το πρωτόκολλο 4.
                  
               
                     (3)
                  
                  
                     Η Μεικτή Επιτροπή θα εκδώσει απόφαση για την τροποποίηση του πρωτοκόλλου 4 («απόφαση») κατά την επόμενη συνεδρίασή της, πριν το τέλος του 2023.
                  
               
                     (4)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της Μεικτής Επιτροπής, καθώς η απόφαση θα έχει δεσμευτικά νομικά αποτελέσματα στην Ένωση.
                  
               
                     (5)
                  
                  
                     Η περιφερειακή σύμβαση για πανευρωμεσογειακούς προτιμησιακούς κανόνες καταγωγής («η σύμβαση») συνήφθη από την Ένωση με την απόφαση 2013/94/ΕΕ του Συμβουλίου (2) και άρχισε να ισχύει όσον αφορά την Ένωση την 1η Μαΐου 2012. Η σύμβαση θεσπίζει διατάξεις σχετικά με την καταγωγή των εμπορευμάτων που αποτελούν αντικείμενο εμπορίου στο πλαίσιο συναφών διμερών συμφωνιών ελεύθερων συναλλαγών που έχουν συναφθεί μεταξύ των συμβαλλόμενων μερών της σύμβασης· οι διατάξεις αυτές εφαρμόζονται χωρίς να θίγουν τις αρχές που καθορίζονται στις εν λόγω διμερείς συμφωνίες.
                  
               
                     (6)
                  
                  
                     Οι συζητήσεις για την τροποποίηση της σύμβασης οδήγησαν σε νέο σύνολο εκσυγχρονισμένων και πιο ευέλικτων κανόνων καταγωγής προς ενσωμάτωση στη σύμβαση. Εν αναμονή της σύναψης και της έναρξης ισχύος της τροποποίησης της σύμβασης, τα μέλη του ΕΟΧ συμφώνησαν να εφαρμόσουν το συντομότερο δυνατό ένα εναλλακτικό σύνολο κανόνων καταγωγής βασιζόμενων σε εκείνους της τροποποιημένης σύμβασης, οι οποίοι μπορούν να χρησιμοποιηθούν διμερώς ως εναλλακτικοί κανόνες καταγωγής αντί των κανόνων που προβλέπονται στη σύμβαση («μεταβατικοί κανόνες»). Για το σκοπό αυτό, η απόφαση θα προβλέπει επίσης τους μεταβατικούς κανόνες.
                  
               
                     (7)
                  
                  
                     Η θέση της Ένωσης στο πλαίσιο της Μεικτής Επιτροπής θα πρέπει, επομένως, να βασίζεται στο σχέδιο απόφασης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο πλαίσιο της Μεικτής Επιτροπής που συγκροτήθηκε με τη συμφωνία για τον Ευρωπαϊκό Οικονομικό Χώρο, όσον αφορά την τροποποίηση του πρωτοκόλλου 4 της εν λόγω συμφωνίας, βασίζεται στο σχέδιο απόφασης της Μεικτής Επιτροπής (3).
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της και λήγει στις 31 Δεκεμβρίου 2023.
         
         
            Βρυξέλλες, 7 Δεκεμβρίου 2020.
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  Απόφαση 94/1/ΕΚΑΧ, ΕΚ του Συμβουλίου και της Επιτροπής, της 13ης Δεκεμβρίου 1993, για τη σύναψη συμφωνίας σχετικά με τον Ευρωπαϊκό Οικονομικό Χώρο μεταξύ των Ευρωπαϊκών Κοινοτήτων, των κρατών μελών αυτών και της Δημοκρατίας της Αυστρίας, της Δημοκρατίας της Φινλανδίας, της Δημοκρατίας της Ισλανδίας, του Πριγκιπάτου του Λιχτενστάιν, του Βασιλείου της Νορβηγίας, του Βασιλείου της Σουηδίας και της Ελβετικής Συνομοσπονδίας (ΕΕ L 1 της 3.1.1994, σ. 1).
         
            (2)  Απόφαση 2013/94/ΕΕ του Συμβουλίου, της 26ης Μαρτίου 2012, σχετικά με τη σύναψη της περιφερειακής σύμβασης για πανευρωμεσογειακούς προτιμησιακούς κανόνες καταγωγής (ΕΕ L 54 της 26.2.2013, σ. 3).
         
            (3)  Βλέπε το έγγραφο ST 10297/20 στον ιστότοπο http://register.consilium.europa.eu.